FI Euroopan unionin virallinen lehti L 71/20

EFTAn VALVONTAVIRANOMAISEN PÄÄTÖS

N:o 36/17/KOL,

annettu 10 päivänä helmikuuta 2017,

Euroopan talousalueesta tehdyn sopimuksen liitteessä XIII olevassa 66n kohdassa tarkoitetun säädöksen (yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annettu Euroopan parlamentin ja neuvoston asetus (EY) N:o 216/2008, sellaisena kuin se on muutettuna) ja sen täytäntöönpanosääntöjen tosiasiallisen noudattamisen puuttumisesta Kreikan ilmailuakatemian (HATA) myöntämien todistusten sekä niiden perusteella myönnettyjen 66 osan mukaisten lupakirjojen osalta [2017/457]

EFTAN VALVONTAVIRANOMAINEN, joka

ottaa huomioon Euroopan talousalueesta tehdyn sopimuksen, jäljempänä ’ETA-sopimus’, liitteessä XIII olevassa 66n kohdassa tarkoitetun säädöksen Euroopan parlamentin ja neuvoston asetus (EY) N:o 216/2008, annettu 20 päivänä helmikuuta 2008, yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY (1) kumoamisesta, sellaisena kuin se on muutettuna, jäljempänä ’säädös’, sellaisena kuin se on mukautettuna ETA-sopimukseen sen pöytäkirjalla N:o 1, ja erityisesti säädöksen 11 artiklan 2 kohdan,

ottaa huomioon EFTAn valvontaviranomaista avustavien komiteoiden menettelystä sen hoitaessa valvontaviranomaisen ja tuomioistuimen perustamisesta tehdyn EFTA-valtioiden sopimuksen pöytäkirjassa 1 olevan 3 artiklan mukaisia tehtäviään 26 päivänä lokakuuta 2012 annetun pysyvän komitean päätöksen N:o 3/2012/SC 5 artiklan,

on kuullut EFTAn liikennekomiteaa,

sekä katsoo seuraavaa:

(1) Euroopan lentoturvallisuusvirasto, jäljempänä ’virasto’, suoritti helmikuussa 2014 lentokelpoisuuden standardointitarkastuksen (AIR.EL.02.2014) Kreikan siviili-ilmailuviranomaisessa (HCAA). Tarkastuksessa todettiin Euroopan lentoturvallisuusviraston sääntöjen soveltamisen seurannasta annetun komission täytäntöönpanoasetuksen (EU) N:o 628/2013 (2) mukaisesti vaatimustenvastaisuus, jota pidetään turvallisuuden kannalta huolestuttavana, jos sitä ei korjata nopeasti (luokan D havainto).

(2) Vaatimustenvastaisuus koski väitettyä kokeisiin liittyvää vilppiä 147 osan mukaisessa huoltohenkilöstön koulutukseen osallistuvassa organisaatiossa, Kreikan ilmailuakatemiassa (HATA), jonka hyväksyntänumero on EL.147.0007. Turvallisuusongelmat nostettiin esiin sen vuoksi, että ilma-aluksen huoltotodisteiden antajat ovat väitetyn vilpillisen toiminnan perusteella mahdollisesti saaneet 66 osan mukaisia lupakirjoja, jotka ovat perustuneet HATA:n myöntämiin komission asetuksen (EU) N:o 1321/2014 (3) liitteen III (66 osa) mukaisiin koulutustodistuksiin.

(3) HCAA kumosi 26 päivänä helmikuuta 2014 HATA:n hyväksynnän ja ilmoitti kaikkien jäsenvaltioiden toimivaltaisille viranomaisille, että HATA:n myöntämät koulutustodistukset voivat olla vilpillisiä.

(4) Virasto ja HCAA hyväksyivät 3 päivänä heinäkuuta 2014 korjaavan toimintasuunnitelman. Suunnitelman mukaiset tutkimukset koskivat muun muassa koulutustodistuksia, joita jäsenvaltioiden toimivaltaiset viranomaiset olivat käyttäneet 66 osan mukaisten lupakirjojen myöntämiseen, ja koulutustodistuksia, joiden perusteella ei vielä ollut saatu 66 osan mukaisia lupakirjoja.

(5) Virasto antoi 9 päivänä joulukuuta 2014 turvallisuustiedotteen (SIB nro 2014–32), jossa tiedotettiin HATA:n kokeissa väitetysti tapahtuneesta turvallisuuteen mahdollisesti vaikuttavasta vilpistä ja annettiin jäsenvaltioiden toimivaltaisille viranomaisille suosituksia käytännön toimenpiteistä asiaan puuttumiseksi.

(6) Virasto suoritti HCAA:ssa uuden standardointitarkastuksen huhtikuussa 2016. Tarkastuksen yhteydessä virasto tarkasteli uudelleen hyväksyttyä korjaussuunnitelmaa ja totesi, ettei HCAA ollut kyennyt panemaan asianmukaisesti täytäntöön sovittuja toimia sovittuihin määräpäiviin mennessä. Tästä syystä virasto antoi HCAA:lle toukokuussa 2016 lisäraportin täytäntöönpanoasetuksen (EU) N:o 628/2013 22 artiklan 3 kohdan mukaisesti.

(7) Koska HCAA ei ollut toteuttanut riittäviä tutkimuksia HATA:n väitetyn vilpin havaitsemiseksi eikä tehnyt täysimittaista tutkimusta 66 osan mukaisista lupakirjoista, jotka on myönnetty HATA:n myöntämien koulutustodistusten perusteella, mahdollinen turvallisuusriski on edelleen olemassa. HATA:n myöntämiin koulutustodistuksiin liittyvä huoli koskee teknisten moduulien (moduulit 7, 11, 12, 13, 14, 15, 16 ja 17) perustietokokeita.

(8) Kaiken edellä esitetyn perusteella virasto suositteli, ettei asetuksen (EY) N:o 216/2008 11 artiklan 1 kohtaa enää sovelleta HATA:n myöntämiin teknisten moduulien perustietoja koskeviin koulutustodistuksiin eikä jäsenvaltioiden toimivaltaisten viranomaisten näiden todistusten perusteella myöntämiin 66 osan mukaisiin lupakirjoihin. Lisäksi kyseiset toimivaltaiset viranomaiset velvoitetaan toteuttamaan aiheellisia korjaavia toimia ja suojatoimenpiteitä turvallisuusriskeihin puuttumiseksi.

(9) Euroopan komissio päätti 19 päivänä joulukuuta 2016, että teknisten moduulien perustietokokeita koskevat koulutustodistukset, jotka HATA on myöntänyt asetuksen (EU) N:o 1321/2014 liitteessä IV (147 osa) olevan 147.A.145 kohdan a alakohdan 4 alakohdan ja lisäyksen III nojalla ja jotka hakija toimittaa perusteena olevina asiakirjoina toimivaltaiselle viranomaiselle, jotta tämä myöntäisi lupakirjan mainitun asetuksen liitteessä III (66 osa) olevan 66.B.100 kohdan nojalla, eivät tosiasiassa ole asetuksen (EY) N:o 216/2008 mukaisia (4).

(10) Tämän seurauksena Euroopan komissio päätti myös, että EU:n jäsenvaltioiden toimivaltaisten viranomaisten asetuksen (EU) N:o 1321/2014 liitteen III (66 osa) nojalla myöntämät 66 osan mukaiset huoltohenkilöstön lupakirjat, jotka perustuvat HATA:n mainitun asetuksen liitteessä IV (147 osa) olevan 147.A.145 kohdan a alakohdan 4 alakohdan ja lisäyksen III nojalla myöntämiin teknisten moduulien perustietokokeita koskeviin koulutustodistuksiin, eivät tosiasiassa ole asetuksen (EY) N:o 216/2008 mukaisia.

(11) Tämän vuoksi on tarpeen, että EFTAn valvontaviranomainen antaa vastaavanlaisen päätöksen, joka koskee EFTA-valtioiden toimivaltaisten viranomaisten myöntämiä 66 osan mukaisia huoltohenkilöstön lupakirjoja, ja että EFTA-valtiot näissä olosuhteissa ryhtyvät korjaaviin toimenpiteisiin varmistaakseen vaadittavan turvallisuustason.

(12) Asetuksen (EY) N:o 216/2008 11 artiklan mukaisesti EFTAn valvontaviranomaisen päätös, joka koskee kyseisten koulutustodistusten tunnustamista ja toimivaltaisten viranomaisten korjaavia ja suojatoimia, on annettava tiedoksi kaikille EFTA-valtioille,

ON HYVÄKSYNYT TÄMÄN PÄÄTÖKSEN:

1 artikla

Soveltamisala

Seuraavat eivät ole tosiasiallisesti asetuksen (EY) N:o 216/2008 ja sen täytäntöönpanosääntöjen mukaisia:

toimivaltaisten viranomaisten komission asetuksen (EU) N:o 1321/2014 liitteen III (66 osa) nojalla myöntämät 66 osan mukaiset huoltohenkilöstön lupakirjat, joiden perusteena ovat Kreikan ilmailuakatemian mainitun asetuksen liitteessä IV (147 osa) olevan 147.A.145 kohdan a alakohdan 4 alakohdan ja lisäyksen III nojalla myöntämät teknisten moduulien perustietokokeita koskevat koulutustodistukset.

2 artikla

Korjaavat toimet

1. EFTA-valtioiden toimivaltaisten viranomaisten, jotka ovat myöntäneet 66 osan mukaisia lupakirjoja Kreikan ilmailuakatemian myöntämien teknisten moduulien perustietokokeita koskevien koulutustodistusten perusteella, on kolmen kuukauden kuluessa tämän päätöksen tiedoksiantamispäivästä arvioitava uudelleen jokainen tällainen 66 osan mukainen lupakirja ottaen huomioon Euroopan lentoturvallisuusviraston 9 päivänä joulukuuta 2014 antamassa turvallisuustiedotteessa SIB nro 2014–32 ja sen viimeisimmässä tarkistuksessa esitetyt suositukset, sanotun kuitenkaan rajoittamatta tätä päätöstä.

2. Uudelleenarviointien suorittamisen jälkeen EFTA-valtioiden toimivaltaisten viranomaisten on

a) tarpeen mukaan rajoitettava 66 osan mukaista lupakirjaa taikka peruutettava se väliaikaisesti tai pysyvästi edellä mainitun asetuksen liitteessä III (66 osa) olevan 66.B.500 kohdan mukaisesti, jos se on 1 artiklan mukaan perusteltua; sekä

b) joka tapauksessa toimitettava EFTAn valvontaviranomaiselle ja Euroopan lentoturvallisuusvirastolle uudelleenarvioinnin tulokset.

3 artikla

Voimaantulo

Tämä päätös on osoitettu EFTA-valtioille, ja se tulee voimaan julkaisemispäivänään.

Tehty Brysselissä 10 päivänä helmikuuta 2017. EFTAn valvontaviranomaisen puolesta Helga JÓNSDÓTTIR Kollegion jäsen Carsten ZATSCHLER Johtaja

(1) EUVL L 79, 19.3.2008, s. 1.

(2) ETA-sopimuksen liitteessä XIII olevassa 66qa kohdassa tarkoitettu säädös (komission täytäntöönpanoasetus (EU) N:o 628/2013, annettu 28 päivänä kesäkuuta 2013, Euroopan lentoturvallisuusviraston työmenetelmistä standardointitarkastuksia suoritettaessa, Euroopan parlamentin ja neuvoston asetuksen (EY) N:o 216/2008 sääntöjen soveltamisen seurannasta ja komission asetuksen (EY) N:o 736/2006 kumoamisesta (EUVL L 179, 29.6.2013, S. 46)).

(3) ETA-sopimuksen liitteessä XIII olevassa 66q kohdassa tarkoitettu säädös (komission asetus (EU) N:o 1321/2014, annettu 26 päivänä marraskuuta 2014, ilma-alusten sekä ilmailutuotteiden, osien ja laitteiden jatkuvan lentokelpoisuuden ylläpidosta ja näihin tehtäviin osallistuvien organisaatioiden ja henkilöstön hyväksymisestä (EUVL L 362, 17.12.2014, s. 1)).

(4) Ks. komission päätös (EU) 2016/2357, annettu 19 päivänä joulukuuta 2016, Euroopan parlamentin ja neuvoston asetuksen (EY) N:o 216/2008 ja sen täytäntöönpanosääntöjen tosiasiallisen noudattamisen puuttumisesta Kreikan ilmailuakatemian (HATA) myöntämien todistusten sekä niiden perusteella myönnettyjen 66 osan mukaisten lupakirjojen osalta (EUVL L 348, 21.12.2016, s. 72).